***Отговор на въпрос от Светла Бъчварова – народен представител от ПГ на БСП лява България относно подписан меморандум за сътрудничество и партньорство между Изпълнителната агенция по рибарство и аквакултури (ИАРА и Институт по океанология „Проф. Фритьоф Нансен” към БАН***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

Подписаният меморандум на 14 януари 2016 г. за сътрудничество между Изпълнителната агенция по рибарство и аквакултури и Институтът по океанология „Проф. Фритьоф Нансен” към БАН има за цел подобряване на координацията и сътрудничество в посока извършване на съвременни научни изследвания, в изпълнение на изискванията на Общата политика в областта на рибарството, изготвяне на научни препоръки в подкрепа на устойчивото управление на живите морски биологични ресурси. Документът урежда единствено областите на сътрудничество и **няма финансова стойност**.

Подписан е аналогичен меморандум на 26 януари 2016 г. с Института по рибни ресурси – гр. Варна към Селскостопанската академия. На 2 февруари 2016 г. е подписан още един меморандум за сътрудничество и партньорство между Агенцията и Института по рибарство и аквакултури – гр. Пловдив.

През последните години Изпълнителната агенция по рибарство и аквакултури активно работи както с научния институт към БАН така и с институтите към Селскостопанската академия в изпълнение на ангажиментите на страната ни по **Националната програма за събиране, управление и използване на данни в сектор „Рибарство”**.

Научните изследвания, които са предвидени и трябва да бъдат осъществени в изпълнение на **Националната програма** ще бъдат финансирани по Оперативна програма „Морско дело и рибарство 2014-2020”.

Изследванията, които са проведени през 2015 година, са направени от институтите към Селскостопанска академия. Оценка на запасите от калкан в българските води на Черно море през есенно-зимния сезон на 2015. е проведена от Института по рибни ресурси -град Варна за 47 088 лева. Биологичен мониторинг, извършен върху разтоварванията от стопански риболов на калкан е проведен от Института по рибарство и аквакултури – град Пловдив за 26 160 лева. През тази година имаме поети ангажименти за контрол и мониторинг и разчитаме на институтите към Селскостопанската академия.

**БЛАГОДАРЯ ЗА ВНИМАНИЕТО!**